2000/258/EY: Neuvoston päätös, tehty 20 päivänä maaliskuuta 2000, raivotaudin vastaisten rokotteiden tehokkuutta mittaavien serologisten valvontatestien standardoinnissa tarvittavien arviointiperusteiden vahvistamisesta vastaavan erityislaitoksen nimeämisestä



Virallinen lehti nro L 079 , 30/03/2000 s. 0040 - 0042



Neuvoston päätös, tehty 20 päivänä maaliskuuta 2000, raivotaudin vastaisten rokotteiden tehokkuutta mittaavien serologisten valvontatestien standardoinnissa tarvittavien arviointiperusteiden vahvistamisesta vastaavan erityislaitoksen nimeämisestä (2000/258/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetun neuvoston direktiivin 92/65/EY(1) ja erityisesti sen 10 artiklan 6 kohdan, ottaa huomioon komission ehdotuksen, sekä katsoo seuraavaa: (1) Direktiivissä 92/65/ETY vahvistetaan vaihtoehtona karanteenin käytölle järjestelmä kotieläiminä pidettävien lihansyöjien tuomiseksi tiettyjen raivotaudista vapaiden jäsenvaltioiden alueille. Järjestelmässä edellytetään myös, että tällaisten eläinten rokotteiden tehokkuutta on valvottava vasta-ainetta titraamalla. (2) Tällaisia analyysejä tekevien laboratorioiden tehokkaan valvonnan varmistamiseksi olisi laboratoriot hyväksyttävä yhteisön tasolla. (3) Yhteisön vertailulaboratorion on koordinoitava tällaisia analyysejä tekevien laboratorioiden hyväksyntä. (4) Laboratorio Agence Française de Sécurité Sanitaire des Aliments de Nancy täyttää tarvittavat edellytykset tullakseen nimetyksi tällaisia analyysejä tekeväksi yhteisön vertailulaboratorioksi. (5) Vertailulaboratoriolle voidaan myöntää yhteisön tukea tietyistä eläinlääkintäalan kustannuksista 26 päivänä kesäkuuta 1990 annetun päätöksen 90/424/ETY(2) 28 artiklassa säädetyin edellytyksin. (6) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(3) mukaisesti, ON TEHNYT TÄMÄN PÄÄTÖKSEN: 1 artikla Nimetään laboratorio Agence Française de Sécurité Sanitaire des Aliments de Nancy (AFSSA Nancy), jonka tiedot esitetään liitteessä I, raivotaudin vastaisten rokotteiden tehokkuutta mittaavien serologisten valvontatestien standardoinnissa tarvittavien arviointiperusteiden vahvistamisesta vastaavaksi erityislaitokseksi. 2 artikla Edellä 1 artiklassa tarkoitetun laboratorion tehtävät eritellään liitteessä II. 3 artikla Edellä 1 artiklassa tarkoitetun laboratorion on toimitettava komissiolle luettelo yhteisön laboratorioista, jotka ovat hyväksyttävissä tekemään raivotaudin vastaisten rokotteiden tehokkuutta mittaavia serologisia valvontatestejä. Laboratoriot hyväksytään 5 artiklan 2 kohdassa säädetyn menettelyn mukaisesti. 4 artikla Tämän päätöksen liitteitä muutetaan 5 artiklan 2 kohdassa säädettyä menettelyä noudattaen. 5 artikla 1. Komissiota avustaa päätöksen 68/361/ETY(4) 1 artiklalla perustettu pysyvä eläinlääkintäkomitea, jäljempänä "komitea". 2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 6 artikla Tämä päätös on osoitettu kaikille jäsenvaltioille. Tehty Brysselissä 20 päivänä maaliskuuta 2000. Neuvoston puolesta L. Capoulas Santos Puheenjohtaja (1) EYVL L 268, 14.9.1992, s. 54, direktiivi sellaisena kuin se on viimeksi muutettuna komission päätöksellä 95/176/EY (EYVL L 117, 24.5.1995, s. 23). (2) EYVL L 224, 18.8.1990, s. 19, päätös sellaisena kuin se on viimeksi muutettuna asetuksella (EY) N:o 1258/1999 (EYVL L 160, 26.6.1999, s. 103). (3) EYVL L 184, 17.7.1999, s. 23. (4) EYVL L 255, 18.10.1968, s. 23. LIITE I AFSSA Nancy Laboratoire d'études sur la rage et la pathologie des animaux sauvages Domaine de Pixérécourt BP 9 F - 54220 Malzéville Puh. (00 33) 3 83 29 89 50 Faksi: (00 33) 3 83 29 89 59 Sähköposti: maubert@fitech.fr LIITE II Raivotaudin vastaisten rokotteiden tehokkuutta mittaavien serologisten valvontatestien standardoinnissa tarvittavat arviointiperusteet vahvistava vertailulaboratorio: - koordinoi raivotautia vastaan rokotettujen lihansyöjien serologisen titrauksen menetelmien kehittämistä, parantamista, ja standardointia, - arvioi sellaiset laboratoriot, joiden hyväksyntää jäsenvaltiot ovat hakeneet ensimmäisessä luetelmakohdassa tarkoitettujen analyysien osalta; tämän arvioinnin tulokset on toimitettava komissiolle kyseistä hyväksyntää varten, - laatii tällaisten analyysien tekemiseen hyväksyttyjä yhteisön laboratorioita koskevan luettelon, - antaa tietoja kaikista analyysimenetelmistä ja vertailevista kokeista tällaisille laboratorioille ja järjestää koulutus- ja täydennyskoulutuskursseja näiden laboratorioiden henkilökunnalle, - järjestää laboratorioiden välisiä soveltuvuustestejä, - tekee yhteistyötä tällaisia analyysejä kolmansissa maissa tekevien laboratorioiden kanssa ja antaa komissiolle ehdotuksia tällaisten laboratorioiden hyväksymisestä, - antaa tämän alan tieteellistä ja teknistä apua komissiolle ja jäsenvaltioille erityisesti, kun on kyse jäsenvaltioiden välisestä erimielisyydestä analyysin tuloksista.